**Patkószeg**

(A véletlen)

Egy szög miatt a patkó elveszett.

A patkó miatt a ló elveszett.

A ló miatt a lovas elveszett.

A lovas miatt a csata elveszett.

A csata miatt az ország elveszett.

Máskor verd be jól a patkószeget!

*(angol népköltészet, Károlyi Amy fordítása)*

Azt mondják, a történelemmel kapcsolatban értelmetlen föltenni a kérdést, hogy „mi lett volna, ha?”, mert ettől már nem változik meg a világ folyása. Lehet, hogy értelmetlen, de szórakoztató, s esetleg még tanulságai is lehetnek.

A) Keressetek példákat az európai történelemből arra, hogy valamilyen természeti jelenségnek szerepe volt az események alakulásában. Pl. ilyenek:

* éppen akkor befagyott a Duna is,
* napok óta nem fújt (vagy nem olyan irányból fújt) a szél,
* váratlanul kitört egy járvány,
* rendkívül hideg tél volt sok-sok hóval,
* a sok esőtől megáradtak még a patakok is,
* éppen teliholdas éjszaka volt, s nem lehetett jól elbújni,
* a kutyák ugatása elárulta a lopakodókat stb.

B) Ha nem találtok valóságos történelmi példákat, keressetek a mindennapi életetekben olyan helyzeteket, amelyekben azért történt – vagy éppenséggel nem történt – meg valami, mert ilyen, előre nehezen kiszámítható tényezők is felbukkantak. Pl.:

Elszakadt a cipőfűződ

Késett a vonat

Eltévesztetted a megfelelő napot stb.

C) Beszélgessetek arról, hogy van-e, lehet-e szerepe a véletlennek, a váratlan szerencsének emberek, városok, népek történelmében.